CELEX: 62011CN0467
Language: el
Date: 2011-11-09 00:00:00
Title: Υπόθεση C-467/11 Ρ: Αναίρεση που άσκησαν στις 9 Σεπτεμβρίου 2011 οι Audi AG και Volkswagen AG κατά της αποφάσεως που εξέδωσε το Γενικό Δικαστήριο (τμήμα) στις 6ης Ιουλίου 2011 στην υπόθεση T-318/09, Audi AG και Volkswagen AG κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)

26.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 347/12
            
         Αναίρεση που άσκησαν στις 9 Σεπτεμβρίου 2011 οι Audi AG και Volkswagen AG κατά της αποφάσεως που εξέδωσε το Γενικό Δικαστήριο (τμήμα) στις 6ης Ιουλίου 2011 στην υπόθεση T-318/09, Audi AG και Volkswagen AG κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)
   (Υπόθεση C-467/11 Ρ)
   2011/C 347/18
   Γλώσσα διαδικασίας: η γερμανική
   
      Διάδικοι
   
   
      Αναιρεσείουσες: Audi AG, Volkswagen AG (εκπρόσωποι: P. Kather)
   
      Αντίδικος κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αιτήματα των αναιρεσειουσών
   
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την από 6 Ιουλίου 2011 απόφαση στην υπόθεση Τ-318/09·
            
         
               —
            
            
               να ακυρώσει την από 14 Μαΐου 2009 απόφαση του πρώτου τμήματος προσφυγών του Γραφείου Εναρμονίσεως, αρ. πρωτ. R 226/2007-1·
            
         
               —
            
            
               να καταδικάσει το Γραφείο Εναρμονίσεως στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Η αναιρεσιβαλλόμενη απόφαση αντιβαίνει στο άρθρο 7, παράγραφος 1, στοιχείο γ', του Κανονισμού για το κοινοτικό σήμα (στο εξής: ΚΚΣ) (1), καθόσον εφάρμοσε κατά εσφαλμένο τρόπο το ουσιαστικό κοινοτικό δίκαιο. Το σημείο TDI δεν είναι περιγραφικό. Το Γενικό Δικαστήριο εσφαλμένως κατέληξε στο συμπέρασμα ότι το ενδιαφερόμενο κοινό θα αντιλαμβανόταν αμέσως και χωρίς περαιτέρω σκέψη το σημείο αυτό ως περιγραφικό τεχνικής ιδιότητας. Οι αναιρεσείουσες διατείνονται ότι τούτο είναι ανακριβές, καθώς, αφενός, το σημείο TDI δεν είναι συντομογραφία, και, αφετέρου, πολυάριθμες λέξεις αντιστοιχούν στα συγκεκριμένα αρχικά. Εν πάση περιπτώσει, η προϋπόθεση το κοινό να αντιλαμβάνεται «αμέσως και χωρίς περαιτέρω σκέψη» το σημείο δεν πληρούται. Επιπροσθέτως, οι αναιρεσείουσες φρονούν ότι παραβιάστηκε η αρχή της αυτεπάγγελτης εξετάσεως των πραγματικών περιστατικών που καθιερώνει το άρθρο 76, παράγραφος 1, εδάφιο 1, του Κανονισμού ΚΚΣ, καθώς το Γραφείο Εναρμονίσεως στο πλαίσιο της Εσωτερικής Αγοράς δεν απέδειξε ότι υπάρχει απόλυτος λόγος απαραδέκτου.
   Κατά τα λοιπά, παραβιάστηκε η αρχή της ίσης μεταχειρίσεως, καθώς το σημείο TDI σχετίζεται άμεσα και ειδικώς με τα καταχωρισθέντα σημεία CDI και HOl, γεγονός που επιτάσσει την ίση μεταχείρισή τους. Τέτοιου είδους ίση μεταχείριση δεν υπήρξε, καθόσον το σημείο TDI δεν καταχωρίσθηκε.
   Η προσβαλλόμενη απόφαση προσβάλλει ακόμη το άρθρο 7, παράγραφος 3, του ΚΚΣ, καθώς, αφενός, δεν απαιτείται να αποδειχθεί η ύπαρξη χρήσεως στο σύνολο της Κοινότητας και, αφετέρου, το Γενικό Δικαστήριο αξιολόγησε κατά τρόπο νομικώς εσφαλμένο τα πραγματικά περιστατικά στα οποία στηρίχθηκε η κρίση του. Η απόδειξη τέτοιου είδους χρήσεως δεν είναι αναγκαία, καθώς στην υπό κρίση υπόθεση μπορεί να εφαρμοστεί αναλογικώς η απόφαση του Δικαστηρίου της Ευρωπαϊκής Ένωσης που εκδόθηκε στην υπόθεση «Pago» (2) σχετικά με το άρθρο 7 σε συνδυασμό με το άρθρο 9 του ΚΚΣ. Επιπλέον, οι αναιρεσείουσες προσκόμισαν στοιχεία αποδεικτικά της χρήσεως, τις οποίες όμως αξιολόγησε κατά τρόπο νομικώς εσφαλμένο το Γενικό Δικαστήριο. Συγκεκριμένα, το Γενικό Δικαστήριο παραγνώρισε την ενδεικτική αξία των εθνικών αρχείων. Το Γενικό Δικαστήριο δεν έλαβε υπόψη του ούτε τα μεγάλα μερίδια αγοράς ούτε τον αριθμό πωλήσεων οχημάτων TDI, και κατά τον τρόπο αυτό παρέβλεψε την εξ αυτών απορρέουσα διαφήμιση.
   Τέλος, το Γενικό Δικαστήριο αβασίμως έκρινε ότι το σημείο TDI δεν χρησιμοποιείται ως σήμα. Το συμπέρασμα αυτό είναι εσφαλμένο και παραβιάζει το κοινοτικό δίκαιο σημάτων, δεδομένου ότι το σημείο TDI χρησιμοποιείται ως σήμα υπό όλες τις μορφές με τις οποίες έχει χρησιμοποιηθεί.
   
      (1)  Κανονισμός (ΕΚ) 207/2009, του Συμβουλίου, της 26ης Φεβρουαρίου 2009 για το κοινοτικό σήμα, ΕΕ 78. σ. 1
   
      (2)  Απόφαση του Δικαστηρίου, της 6ης Οκτωβρίου 2009 στην υπόθεση C 301/07, Pago Internacional, Συλλογή 2009, σ. I 9249.